Προτεινόμενες ρυθμίσεις αναφορικά με τη διαχείριση των εισροών και εκροών του Ειδικού Λογαριασμού ΥΚΩ στον Κώδικα Διαχείρισης ΕΔΔΗΕ

**Κεφάλαιο 33 : Τήρηση Ειδικού Λογαριασμού Υπηρεσιών Κοινής Ωφέλειας (ΥΚΩ) και εκκαθάριση συναλλαγών**

**Άρθρο 144**

**Ειδικός Λογαριασμός ΥΚΩ**

1. Ο ΔΕΔΔΗΕ τηρεί, ως διαχειριστής των Υπηρεσιών Κοινής Ωφέλειας («Διαχειριστής ΥΚΩ») στο σύνολο της Επικρατείας, τον Ειδικό Λογαριασμό Υπηρεσιών Κοινής Ωφέλειας («ΕΛΥΚΩ»), σύμφωνα με τα οριζόμενα στο άρθρο 55 παρ. 8 και 10 του ν. 4001/2011, ως ισχύει. Ο ΕΛΥΚΩ αναλύεται σε δύο (2) δευτεροβάθμιους ειδικούς λογαριασμούς, και συγκεκριμένα: α) τον Ειδικό Υπολογαριασμό ΥΚΩ στην αγορά Διασυνδεδεμένου Συστήματος («ΕΛΥΚΩ ΔΣ») και β) τον Ειδικό Υπολογαριασμό ΥΚΩ στην αγορά Μη Διασυνδεδεμένων Νησιών («ΕΛΥΚΩ ΜΔΝ»).
2. Ο Διαχειριστής ΥΚΩ καταβάλλει, από τα έσοδα του ΕΛΥΚΩ, αντάλλαγμα στους κατόχους άδειας προμήθειας ηλεκτρικής ενέργειας για τις παρεχόμενες από αυτούς Υπηρεσίες Κοινής Ωφέλειας, σύμφωνα με την κείμενη νομοθεσία. Η υποχρέωση του Διαχειριστή ΥΚΩ να καταβάλει εξ ολοκλήρου αντιστάθμιση στους δικαιούχους κατόχους άδειας προμήθειας ηλεκτρικής ενέργειας για τις παρεχόμενες από αυτούς ΥΚΩ περιορίζεται στα έσοδα του ΕΛΥΚΩ από την είσπραξη των χρεώσεων ΥΚΩ καθώς και λοιπές εισροές του Λογαριασμού κατά τα προβλεπόμενα στην κείμενη νομοθεσία.

**Άρθρο 145**

**Καθορισμός εισροών και εκροών ΕΛΥΚΩ ΔΣ και σχετικές λογιστικές πράξεις κατά την τήρηση του υπολογαριασμού**

* 1. Εκροές του ΕΛΥΚΩ ΔΣ, οι οποίες αποτυπώνονται λογιστικά ως χρεώσεις αυτού, αποτελούν οι πληρωμές του Διαχειριστή ΥΚΩ προς τους δικαιούχους του ανταλλάγματος ΥΚΩ στο Διασυνδεδεμένο Σύστημα, καθώς και λοιπές εκροές κατά τα προβλεπόμενα στην κείμενη νομοθεσία.
	2. Εισροές του ΕΛΥΚΩ ΔΣ, οι οποίες αποτυπώνονται λογιστικά ως πιστώσεις αυτού, αποτελούν τα ποσά που αντιστοιχούν στις χρεώσεις ΥΚΩ που επιβάλλονται στους Πελάτες, συμπεριλαμβανομένων των Αυτοπαραγωγών, τα οποία συλλέγονται και αποδίδονται στον Διαχειριστή ΥΚΩ από τους Προμηθευτές και τους Αυτοπρομηθευόμενους Πελάτες που δραστηριοποιούνται στο Διασυνδεδεμένο Σύστημα, καθώς και λοιπές εισροές κατά τα προβλεπόμενα στην κείμενη νομοθεσία.

**Άρθρο 146**

**Καθορισμός εισροών και εκροών ΕΛΥΚΩ ΜΔΝ και σχετικές λογιστικές πράξεις κατά την τήρηση του υπολογαριασμού**

1. Εκροές του ΕΛΥΚΩ ΜΔΝ, οι οποίες αποτυπώνονται λογιστικά ως χρεώσεις αυτού, αποτελούν οι πληρωμές του Διαχειριστή ΥΚΩ προς τους δικαιούχους του ανταλλάγματος ΥΚΩ στα ΜΔΝ, καθώς και λοιπές εκροές κατά τα προβλεπόμενα στην κείμενη νομοθεσία.
2. Εισροές του ΕΛΥΚΩ ΜΔΝ, οι οποίες αποτυπώνονται λογιστικά ως πιστώσεις αυτού, αποτελούν τα ποσά που αντιστοιχούν στις χρεώσεις ΥΚΩ που επιβάλλονται στους Πελάτες, συμπεριλαμβανομένων των Αυτοπαραγωγών, τα οποία συλλέγονται και αποδίδονται στον Διαχειριστή ΥΚΩ από τους Προμηθευτές και τους Αυτοπρομηθευόμενους Πελάτες που δραστηριοποιούνται στα ΜΔΝ, καθώς και λοιπές εισροές κατά τα προβλεπόμενα στην κείμενη νομοθεσία.
3. Η διαδικασία Μηνιαίας και Ετήσιας εκκαθάρισης ΥΚΩ ΜΔΝ διέπεται από τις διατάξεις των άρθρων 179, 183 και 184 του Κώδικα Διαχείρισης Ηλεκτρικών Συστημάτων Μη Διασυνδεδεμένων Νησιών («Κώδικας ΜΔΝ»). Οι προβλεπόμενες χρεοπιστώσεις διενεργούνται υπό τους όρους του άρθρου 41 του ν. 4643/2019 (ΦΕΚ Α΄193) και της από 28.07.2020 Απόφασης του Υφυπουργού Περιβάλλοντος και Ενέργειας ΥΠΕΝ/ΔΗΕ/73978/911 με τίτλο «*Συμψηφισμός απαιτήσεων που καταχωρίζονται στους λογιστικούς λογαριασμούς των ∆ιαχειριστών του Ελληνικού Συστήματος Μεταφοράς Ηλεκτρικής Ενέργειας και του Ελληνικού ∆ικτύου ∆ιανομής Ηλεκτρικής Ενέργειας, καθώς και του ∆ιαχειριστή Α.Π.Ε. και Εγγυήσεων Προέλευσης, κατά το άρθρο 41 του ν. 4643/2019 (Α’ 193), ως ισχύει*», όπως εκάστοτε ισχύουν.

**Άρθρο 147**

**Προσδιορισμός ύψους χρεώσεων και πιστώσεων κατά τη διαδικασία μηνιαίας και ετήσιας εκκαθάρισης του Ειδικού Λογαριασμού ΥΚΩ**

1. Ο ΕΛΥΚΩ, που παρακολουθεί διακριτά σε επίπεδο Διασυνδεδεμένου Συστήματος και ΜΔΝ ο Διαχειριστής ΥΚΩ, θα πρέπει να είναι ισοσκελισμέν~~οι~~ος στο τέλος εκάστου ημερολογιακού μήνα («Μηνιαία εκκαθάριση») και στο τέλος κάθε ημερολογιακού έτους («Ετήσια εκκαθάριση»), σύμφωνα με τα προβλεπόμενα στην κείμενη νομοθεσία.
2. Μετά το πέρας εκάστου ημερολογιακού μηνός, εκτελούνται οι παρακάτω ενέργειες:

α) Για τον προσδιορισμό του ύψους των πιστώσεων κατά τη διαδικασία Μηνιαίας εκκαθάρισης του ΕΛΥΚΩ:

* 1. Υπολογίζεται από τον Διαχειριστή του ΕΣΜΗΕ και κοινοποιείται στον Διαχειριστή ΥΚΩ το ποσό που αναλογεί στην κατανάλωση των Πελατών Υψηλής Τάσης του ΔΣ ανά Εκπρόσωπο Φορτίου βάσει των μοναδιαίων χρεώσεων ΥΚΩ σύμφωνα με τα προβλεπόμενα στα άρθρα 148 και 149 του παρόντος.
	2. Υπολογίζεται από τον αρμόδιο Διαχειριστή Δικτύου το ποσό που αναλογεί στην κατανάλωση των Πελατών Δικτύου του Διασυνδεδεμένου Συστήματος ανά Εκπρόσωπο Φορτίου και κατηγορία Πελατών βάσει των μοναδιαίων χρεώσεων ΥΚΩ σύμφωνα με τα προβλεπόμενα στα άρθρα 148 και 150 του παρόντος.
	3. Υπολογίζεται από τον Διαχειριστή ΜΔΝ, διακριτά ανά Σύστημα ΜΔΝ, το ποσό που αναλογεί στην κατανάλωση των Πελατών Δικτύου των ΜΔΝ ανά Εκπρόσωπο Φορτίου και κατηγορία Πελατών βάσει των μοναδιαίων χρεώσεων ΥΚΩ, σύμφωνα με την εγκεκριμένη από τη ΡΑΕ μεθοδολογία.

β) Για τον προσδιορισμό του ύψους των χρεώσεων κατά τη διαδικασία Μηνιαίας εκκαθάρισης του ΕΛΥΚΩ, ο Διαχειριστής ΥΚΩ υπολογίζει, βάσει εγκεκριμένων από τη ΡΑΕ μεθοδολογιών, την πίστωση (Αντάλλαγμα ΥΚΩ) που αντιστοιχεί σε κάθε Προμηθευτή για την παροχή των ΥΚΩ στο Διασυνδεδεμένο Σύστημα και στα ΜΔΝ διακριτά, ως το άθροισμα:

* 1. της πίστωσης που αντιστοιχεί σε κάθε Προμηθευτή ως αντάλλαγμα για την παροχή της υπηρεσίας Κοινωνικού Οικιακού Τιμολογίου (ΚΟΤ),
	2. της πίστωσης που αντιστοιχεί σε κάθε Προμηθευτή ως αντάλλαγμα για την παροχή της υπηρεσίας Τιμολογίου Υπηρεσιών Αλληλεγγύης (ΤΥΑ), και
	3. της πίστωσης που αντιστοιχεί σε κάθε Προμηθευτή ως αντάλλαγμα για την παροχή ενιαίου τιμολογίου ηλεκτρικής ενέργειας στους καταναλωτές των ΜΔΝ (ΥΚΩ\_ΜΔΝ).

γ) Εάν μετά τη Μηνιαία εκκαθάριση o ΕΛΥΚΩ είναι πλεονασματικός (ήτοι οι πιστώσεις του μήνα είναι μεγαλύτερες από τις χρεώσεις του μήνα ή υπάρχει επαρκές αποθεματικό στον ΕΛΥΚΩ για την κάλυψη του συνόλου των χρεώσεων για τον συγκεκριμένο μήνα), ο Διαχειριστής ΥΚΩ εκτελεί τις χρεοπιστώσεις βάσει της εν λόγω μηνιαίας εκκαθάρισης λαμβάνοντας υπόψη τα οριζόμενα στην ειδική μεθοδολογία της παρ. 10 του άρθρου 55 του ν. 4001/2011.

δ) Εάν μετά τη Μηνιαία εκκαθάριση ο ΕΛΥΚΩ είναι ελλειμματικός (ήτοι οι πιστώσεις του μήνα είναι μικρότερες από τις χρεώσεις του μήνα και δεν υπάρχει επαρκές αποθεματικό στον ΕΛΥΚΩ για την κάλυψη του συνόλου των χρεώσεων του συγκεκριμένου μήνα), ο Διαχειριστής ΥΚΩ εκτελεί τις χρεοπιστώσεις βάσει της εν λόγω μηνιαίας εκκαθάρισης σύμφωνα με τα οριζόμενα στην ειδική μεθοδολογία της παρ. 10 του άρθρου 55 του ν. 4001/2011 ενημερώνοντας τους Εκπροσώπους Φορτίου δια σχετικής σημείωσης στην Κατάσταση Μηνιαίας Εκκαθάρισης σχετικά με το ποσοστό απομείωσης του Ανταλλάγματος ΥΚΩ κατά τα οριζόμενα στην παρ. 2 του άρθρου 148 του παρόντος.

ε) Εφόσον μετά την εκτέλεση των ανωτέρω χρεοπιστώσεων για το συγκεκριμένο μήνα προκύψει πλεόνασμα του ΕΛΥΚΩ, ο Διαχειριστής ΥΚΩ εξοφλεί από το πλεόνασμα αυτό τυχόν ληξιπρόθεσμες απαιτήσεις Προμηθευτών που δραστηριοποιούνται στις αντίστοιχες αγορές από ανταλλάγματα προηγούμενων περιόδων αναφοράς σύμφωνα με την ειδική μεθοδολογία της παρ. 10 του άρθρου 55 του ν. 4001/2011. Εάν δεν υπάρχουν ληξιπρόθεσμες απαιτήσεις, το πλεόνασμα παραμένει ως αποθεματικό στους αντίστοιχους υπολογαριασμούς του ΕΛΥΚΩ για να καλύψει ενδεχόμενα ελλείμματα επόμενων περιόδων σύμφωνα με την ως άνω μεθοδολογία.

1. Μετά το πέρας εκάστου ημερολογιακού έτους εκτελούνται οι παρακάτω ενέργειες:

α) Με την ολοκλήρωση της αποστολής των σχετικών δεδομένων από τους αρμόδιους Διαχειριστές, καθώς και την έγκριση των μηνιαίων ανταλλαγμάτων του έτους, για το Διασυνδεδεμένο Σύστημα και ανά Σύστημα ΜΔΝ, από τη ΡΑΕ σύμφωνα με τα προβλεπόμενα στην αντίστοιχη εγκεκριμένη μεθοδολογία, υπολογίζεται για το έτος, διακριτά σε επίπεδο Διασυνδεδεμένου Συστήματος και ανά Σύστημα ΜΔΝ:

* 1. η πίστωση που αντιστοιχεί σε κάθε Προμηθευτή ως αντάλλαγμα για την παροχή της υπηρεσίας ΚΟΤ,
	2. η πίστωση που αντιστοιχεί σε κάθε Προμηθευτή ως αντάλλαγμα για την παροχή της υπηρεσίας ΤΥΑ,
	3. τα μηνιαία ανταλλάγματα ΥΚΩ ΜΔΝ, και
	4. οι χρεοπιστώσεις που προκύπτουν από τυχόν εκκαθαρίσεις χρεώσεων πελατών.

β) Σε περίπτωση που προκύψει χρεωστική ή πιστωτική διαφορά βάσει του αθροίσματος των υπολογισθέντων μηνιαίων ανταλλαγμάτων ΥΚΩ και του ετήσιου ανταλλάγματος ΥΚΩ, όπως καθορίζονται με απόφαση της ΡΑΕ σύμφωνα με την κείμενη νομοθεσία, ο Διαχειριστής ΥΚΩ προβαίνει στις αντίστοιχες χρεοπιστώσεις. Οι χρεοπιστώσεις που προκύπτουν από την Ετήσια εκκαθάριση δύνανται να διενεργούνται διακριτά ανά κατηγορία ΥΚΩ καθώς και διακριτά από άλλες εκκαθαρίσεις στο πλαίσιο άλλων λογαριασμών εκτός ΕΛΥΚΩ.

γ) Σε περίπτωση που διαπιστώνεται έλλειμμα του ΕΛΥΚΩ μετά τη διενέργεια της Ετήσιας εκκαθάρισης, για την απόδοση των οφειλομένων στους κατόχους άδειας προμήθειας ηλεκτρικής ενέργειας εφαρμόζεται η ειδική μεθοδολογία της παρ. 10 του άρθρου 55 του ν. 4001/2011, όπως ισχύει.

1. Ο Διαχειριστής ΥΚΩ καταβάλλει τις εκάστοτε πιστώσεις, υπό την προϋπόθεση ότι δεν υφίστανται οφειλές του δικαιούχου Εκπροσώπου Φορτίου προς αυτόν από Χρεώσεις ΥΚΩ, με την επιφύλαξη των προβλέψεων της υπ’ αριθ. ΥΠΕΝ/ΔΗΕ/73978/911 Υπουργικής Απόφασης (ΦΕΚ Β΄ 3149/30.07.2020).

**Άρθρο 148**

**Εκκαθάριση συναλλαγών ΥΚΩ Διασυνδεδεμένου Συστήματος**

1. Ο Διαχειριστής του ΕΣΜΗΕ υπολογίζει σε μηνιαία βάση («περίοδος εκκαθάρισης») τη χρέωση των Εκπροσώπων Φορτίου για ΥΚΩ για κάθε έναν από τους Πελάτες οι οποίοι είναι συνδεδεμένοι στο σύστημα μεταφοράς (Υψηλή Τάση), ενώ ο αρμόδιος Διαχειριστής Δικτύου Διανομής για τους Πελάτες οι οποίοι είναι συνδεδεμένοι στο Δίκτυο Διανομής (Μέση και Χαμηλή Τάση) του Διασυνδεδεμένου Συστήματος σύμφωνα με τα άρθρα 149 και 150 αντίστοιχα του παρόντος Κώδικα. Οι κατηγορίες χρέωσης των Πελατών για τον υπολογισμό των χρεώσεων ΥΚΩ ορίζονται από την κείμενη νομοθεσία. Ο Διαχειριστής του ΕΣΜΗΕ και ο αρμόδιος Διαχειριστής Δικτύου Διανομής παρέχουν εγκαίρως στον Διαχειριστή ΥΚΩ όλα τα απαραίτητα για την προσήκουσα τήρηση του Λογαριασμού δεδομένα και αποτελέσματα υπολογισμών που αυτοί εκτελούν.

1. Στο πλαίσιο των Μηνιαίων εκκαθαρίσεων, έως την τελευταία ημέρα του επόμενου ημερολογιακού μήνα από το μήνα αναφοράς, ο Διαχειριστής ΥΚΩ καταγράφει τα ποσά που έχουν κατά τα ανωτέρω υπολογισθεί και αποστέλλει, σε κάθε Εκπρόσωπο Φορτίου, «Κατάσταση Μηνιαίας Εκκαθάρισης ΥΚΩ». Η κατάσταση περιλαμβάνει ιδίως:

α) Το ποσό των χρεώσεων ΥΚΩ για τους Πελάτες του Εκπροσώπου Φορτίου ανά κατηγορία χρέωσης, καθώς και το συνολικό ποσό της χρέωσής του για τον προηγούμενο μήνα, βάσει των πλέον πρόσφατων δεδομένων που έχουν τεθεί αρμοδίως στη διάθεσή του σύμφωνα με τη διαδικασία που προδιαγράφεται στις διατάξεις του άρθρου 151 του παρόντος,

β) Το ποσό της πίστωσης που προκύπτει από το προσωρινό μηνιαίο αντάλλαγμα ανά κατηγορία χρέωσης ΥΚΩ του προηγούμενου μήνα,

γ) Το ποσό της χρέωσης ή πίστωσης του Εκπροσώπου Φορτίου ανά κατηγορία χρέωσης/ αντάλλαγμα ΥΚΩ, καθώς και το συνολικό ποσό της χρέωσης ή πίστωσής του από τυχόν διορθωτική εκκαθάριση προηγούμενων μηνών,

δ) Το ποσοστό απομείωσης του ανταλλάγματος ΥΚΩ που δικαιούται ο Εκπρόσωπος Φορτίου, κατ’ εφαρμογή της ειδικής μεθοδολογίας της παρ. 10 του άρθρου 55 του ν. 4001/2011 σε περίπτωση ελλείμματος του ΕΛΥΚΩ,

ε) Την προθεσμία εξόφλησης εντός της οποίας υποχρεούται ο Εκπρόσωπος Φορτίου να καταβάλλει στον τραπεζικό λογαριασμό του Διαχειριστή ΥΚΩ το τυχόν χρεωστικό υπόλοιπο που προκύπτει από τον συνυπολογισμό των στοιχείων α, β, γ και δ, και

στ) Τα δεδομένα των μετρήσεων ή άλλα δεδομένα με βάση τα οποία υπολογίζονται οι χρεώσεις και πιστώσεις των ανωτέρω στοιχείων α, β και γ.

1. Εκπρόσωπος Φορτίου που αμφισβητεί το περιεχόμενο της κατάστασης Μηνιαίας Εκκαθάρισης ΥΚΩ, απευθύνει εγγράφως και εντός προθεσμίας πέντε (5) ημερολογιακών ημερών από την κοινοποίησή του, αιτιολογημένες αντιρρήσεις στον Διαχειριστή ΥΚΩ, αναγράφοντας με ακρίβεια τους λόγους των αντιρρήσεων, το ποσό που αμφισβητεί, καθώς και όλα τα σχετικά δεδομένα και αποδεικτικά στοιχεία που θεμελιώνουν τις αντιρρήσεις του. Ο Διαχειριστής ΥΚΩ, εντός δεκαπέντε (15) ημερολογιακών ημερών από την υποβολή των αντιρρήσεων του Εκπροσώπου Φορτίου, αποφαίνεται αιτιολογημένα επί αυτών και διαφορές που ενδεχομένως προκύπτουν ενσωματώνονται στην κατάσταση Μηνιαίας Εκκαθάρισης ΥΚΩ της επόμενης περιόδου εκκαθάρισης, διαφορετικά εκκαθαρίζονται το αργότερο κατά την Ετήσια εκκαθάριση.
2. Τα τιμολόγια του Διαχειριστή ΥΚΩ προς τους υπόχρεους απόδοσης των χρεώσεων ΥΚΩ στο Διασυνδεδεμένο Σύστημα, εκδίδονται και αποστέλλονται στους Εκπροσώπους Φορτίου μαζί με την κατάσταση Μηνιαίας Εκκαθάρισης ή εντός δύο (2) ημερών από την αποστολή της και εξοφλούνται έως τη δέκατη πέμπτη (15) ημέρα του μεθεπόμενου ημερολογιακού μήνα από το μήνα αναφοράς, με την ημερομηνία αυτή να επέχει θέση δήλης ημέρας για την αποπληρωμή τους. Η υποχρέωση εξόφλησης εντός της ως άνω προθεσμίας είναι ανεξάρτητη από τυχόν ενστάσεις του Εκπροσώπου Φορτίου, οι δε χρεώσεις ΥΚΩ αποδίδονται από τους Εκπροσώπους Φορτίου στο Διαχειριστή ΥΚΩ ανεξαρτήτως της είσπραξης των κονδυλίων αυτών από τους Πελάτες τους.
3. Τα τιμολόγια των Προμηθευτών ηλεκτρικής ενέργειας στο Διασυνδεδεμένο Σύστημα προς τον Διαχειριστή ΥΚΩ για το αντάλλαγμα των παρεχόμενων από αυτούς ΥΚΩ σε Πελάτες τους στο Διασυνδεδεμένο Σύστημα, εκδίδονται έως το τέλος του επόμενου ημερολογιακού μήνα από τον μήνα στον οποίο αφορούν οι χρεώσεις ΥΚΩ (μήνας αναφοράς) και εξοφλούνται έως την τελευταία ημέρα του μεθεπόμενου μήνα από το μήνα αναφοράς.
4. Από τα έσοδα του ΕΛΥΚΩ ο Διαχειριστής ΥΚΩ καταβάλλει Αντάλλαγμα ΥΚΩ στους παρόχους ΥΚΩ σε μηνιαία και ετήσια βάση σύμφωνα με τα προβλεπόμενα στο άρθρο 147 του παρόντος, καθώς και τα σχετικώς προβλεπόμενα στην κείμενη νομοθεσία.

**Άρθρο 149**

**Μηνιαίες Χρεώσεις Εκπροσώπων Φορτίου για Πελάτες ΥΤ του Διασυνδεδεμένου Συστήματος**

1. Η συνολική χρέωση Εκπρόσωπου Φορτίου για χρεώσεις ΥΚΩ αναφορικά με τους Πελάτες του Υψηλής Τάσης για κάθε ημέρα υπολογίζεται από τον Διαχειριστή του ΕΣΜΗΕ μηνιαίως και προκύπτει ως εξής:



όπου:

PSOFEEi,d Χρέωση ΥΚΩ για την κατηγορία πελατών i όπως ισχύει κατά την ημέρα d.

CONc,ι,p,d Η μετρούμενη ποσότητα ενέργειας που απορροφήθηκε από τον Εκπρόσωπο Φορτίου p, σε σχέση με τον Πελάτη του c που ανήκει στην κατηγορία χρέωσης ΥΤ i, κατά τη διάρκεια της ημέρας d.

 Άθροισμα για κάθε κατηγορία i πελατών Υψηλής Τάσης.

 Το άθροισμα της μετρούμενης ποσότητας ενέργειας που απορροφήθηκε από τον Εκπρόσωπο Φορτίου p, για το σύνολο των πελατών του που ανήκουν στην κατηγορία χρέωσης ΥΤ i, κατά τη διάρκεια της ημέρας d.

 Επιστροφή λόγω υπέρβασης Ανώτατου Ορίου Επιβάρυνσης για τους Πελάτες Υψηλής Τάσης για την ημέρα d για τον Εκπρόσωπο Φορτίου p.

PSOPAYp,HV,d Η συνολική χρέωση Εκπρόσωπου Φορτίου, p, για ΥΚΩ για τους Πελάτες ΥΤ για την ημέρα d.

Η συνολική χρέωση για το μήνα για τους Πελάτες ΥΤ υπολογίζεται ως το άθροισμα των ημερήσιων χρεώσεων, όπως υπολογίζονται σύμφωνα με τα ανωτέρω.

1. Σύμφωνα με το ν. 4001/2011, η ετήσια επιβάρυνση Πελάτη κατά θέση κατανάλωσης δεν μπορεί να υπερβαίνει ένα ανώτατο όριο το οποίο αναπροσαρμόζεται σε ετήσια βάση με απόφαση της ΡΑΕ, κατόπιν εισήγησης του ΔΕΔΔΗΕ, σύμφωνα με την ετήσια μεταβολή του δείκτη τιμών καταναλωτή, όπως δημοσιεύεται από την Εθνική Στατιστική Υπηρεσία Ελλάδος.
2. Ο Διαχειριστής ΥΚΩ δεν χρεώνει τον εκάστοτε Εκπρόσωπο Φορτίου για την παροχή ΥΚΩ που αντιστοιχούν σε Πελάτη του, του οποίου η σωρευτική κατά τη διάρκεια του έτους χρέωση έχει υπερβεί το ως άνω όριο. Σε περίπτωση καθυστέρησης της έγκρισης του ως άνω ορίου από τη ΡΑΕ, ο Διαχειριστής ΥΚΩ λαμβάνει υπόψη το όριο ετήσιας επιβάρυνσης του προηγούμενου έτους και προβαίνει σε οριστική εκκαθάριση μετά την έγκριση του ορίου ετήσιας επιβάρυνσης από τη ΡΑΕ.
3. Σε περίπτωση που Πελάτης Υψηλής Τάσης εκπροσωπείται από περισσότερους του ενός Εκπροσώπους Φορτίου κατά τη διάρκεια ενός ημερολογιακού έτους, η επιστροφή λόγω υπέρβασης Ανώτατου Ορίου Επιβάρυνσης για κάθε Εκπρόσωπο Φορτίου και μήνα μ υπολογίζεται αναλογικά με την ενέργεια που έχει προμηθεύσει ο κάθε Εκπρόσωπος Φορτίου για ολόκληρο το έτος έως το μήνα μ.

**Άρθρο 150**

**Μηνιαίες Χρεώσεις Εκπροσώπων Φορτίου για Πελάτες Δικτύου του Διασυνδεδεμένου Συστήματος**

1. Για τους Πελάτες του Δικτύου (Πελάτες Μέσης και Χαμηλής Τάσης) του Διασυνδεδεμένου Συστήματος οι υπολογισμοί γίνονται σε μηνιαία βάση από τον αρμόδιο Διαχειριστή Δικτύου.
2. Οι ανωτέρω μηνιαίοι υπολογισμοί από τον αρμόδιο Διαχειριστή Δικτύου στο Διασυνδεδεμένο Σύστημα γίνονται με βάση τις καταμετρηθείσες ποσότητες ενέργειας (Δεδομένα Μέτρησης) εντός του υπόψη μήνα.

**Άρθρο 151**

**Τυποποίηση και αποστολή στοιχείων**

1. Οι μηνιαίες χρεώσεις και τα σχετικά δεδομένα αποστέλλονται από τον Διαχειριστή του ΕΣΜΗΕ και τον αρμόδιο Διαχειριστή Δικτύου Διανομής στον Διαχειριστή ΥΚΩ ανά κατηγορία χρέωσης και Εκπρόσωπο Φορτίου, μηνιαίως, το αργότερο έως την δέκατη όγδοη (18η) ημέρα του μεθεπόμενου μήνα από το μήνα στον οποίο αφορούν οι μετρήσεις και τα δεδομένα.
2. Η μορφή του αρχείου που θα αποστέλλεται από τους Διαχειριστές στον Διαχειριστή ΥΚΩ παρουσιάζεται στον παρακάτω Πίνακα 1.
3. Ο τύπος χρέωσης και η κατηγορία χρέωσης περιγράφονται στον παρακάτω Πίνακα 1 που είναι δυνατό να τροποποιείται στην περίπτωση κατά την οποία τροποποιούνται οι κατηγορίες χρέωσης βάσει του εκάστοτε ισχύοντος νομοθετικού και ρυθμιστικού πλαισίου. Σε αυτή την περίπτωση πρέπει να αποστέλλεται το συντομότερο δυνατό από τον Διαχειριστή ΥΚΩ στον αρμόδιο Διαχειριστή αναθεωρημένος Πίνακας 1.

Πίνακας 1: ΚΑΤΗΓΟΡΙΕΣ ΧΡΕΩΣΕΩΝ ΤΥΠΟΣ ΧΡΕΩΣΗΣ ΚΑΤΗΓΟΡΙΑ ΧΡΕΩΣΗΣ ΠΕΡΙΓΡΑΦΗ

|  |  |  |
| --- | --- | --- |
| **Τύπος Χρέωσης** | **Κατηγορία Χρέωσης** | **Περιγραφή** |
| YKΩ | ΥΤ | Πελάτες ΥΤ – Αυτοπαραγωγοί ΥΤ  |
| YKΩ | MT-BIO-13G | Βιομηχανικής Χρήσης ΜΤ με κατανάλωση > 13GWH |
| YKΩ | MT-BIO | Βιομηχανικής Χρήσης ΜΤ με κατανάλωση < 13GWH |
| YKΩ | MT-AGR | Αγροτικής Χρήσης ΜΤ |
| YKΩ | MT | Γενικής Χρήσης ΜΤ |
| ΥΚΩ | ΜΤ | Αυτοπαραγωγοί ΜΤ  |
| YKΩ | XT-NYX | Καταναλώσεις Νύχτας ΧΤ |
| YKΩ | XT-AGR | Αγροτικής Χρήσης ΧΤ |
| YKΩ | XT-FOP | Φωτισμός Οδών και Πλατειών ΧΤ |
| YKΩ | XT | Γενικής Χρήσης ΧΤ (Καταναλώσεις Ημέρας) |
| YKΩ | XT-BIO | Βιομηχανικής Χρήσης ΧΤ (Καταναλώσεις Ημέρας)  |
| YKΩ | XT-OIK1 | Οικιακής Χρήσης ΧΤ (Καταναλώσεις Ημέρας) 0-1600 kWh/τετραμηνία |
| YKΩ | XT-OIK2 | Οικιακής Χρήσης ΧΤ (Καταναλώσεις Ημέρας) 1601-2000 kWh/τετραμηνία |
| YKΩ | XT-OIK3 | Οικιακής Χρήσης ΧΤ (Καταναλώσεις Ημέρας) 2001-3000 kWh/τετραμηνία |
| YKΩ | XT-OIK4 | Οικιακής Χρήσης ΧΤ (Καταναλώσεις Ημέρας) >3001 kWh/τετραμηνία |
| ΥΚΩ  | ΧΤ | Αυτοπαραγωγοί ΧΤ |

Η ονομασία του αρχείου από τον ΑΔΜΗΕ θα είναι η ακόλουθη:

RC\_ADMIE\_[ΕΤΟΣ ΑΝΑΦΟΡΑΣ & ΜΗΝΑΣ ΑΝΑΦΟΡΑΣ]\_[ΗΜ/ΝΙΑ ΕΠΕΞΕΡΓΑΣΙΑΣ]

Η ονομασία του αρχείου από τον Διαχειριστή ΔΑΑ θα είναι η ακόλουθη:

RC\_DΑΑ\_[ ΕΤΟΣ ΑΝΑΦΟΡΑΣ & ΜΗΝΑΣ ΑΝΑΦΟΡΑΣ]\_[ΗΜ/ΝΙΑ ΕΠΕΞΕΡΓΑΣΙΑΣ]

**Άρθρο 152**

**Διαδικασία Εκκαθάρισης σε περίπτωση υπερημερίας Εκπροσώπου Φορτίου στο Διασυνδεδεμένο Σύστημα**

1. Τυχόν υπερημερία υπόχρεου σε απόδοση Χρεώσεων ΥΚΩ Εκπροσώπου Φορτίου δεν αναστέλλει ούτε κωλύει την εξέλιξη της διαδικασίας εκκαθάρισης. Σε περίπτωση υπερημερίας αναφορικά με την απόδοση Χρεώσεων ΥΚΩ από τη δραστηριοποίηση του υποχρέου στην αγορά του Διασυνδεδεμένου Συστήματος, μετά από τη διενέργεια συμψηφισμού εκατέρωθεν απαιτήσεων σύμφωνα με τις προβλέψεις της υπ’ αριθμ. ΥΠΕΝ/ΔΗΕ/73978/911 Υπουργικής Απόφασης, ο Διαχειριστής ΥΚΩ:

α) Προβαίνει σε κάθε νόμιμη ενέργεια, προκειμένου να εισπραχθούν οι ληξιπρόθεσμες οφειλές του υπερήμερου Εκπροσώπου Φορτίου, μέσω των εγγυήσεων που έχει παράσχει και ενημερώνει σχετικά τον ίδιο, τους λοιπούς Εκπροσώπους Φορτίου και τη ΡΑΕ. Για το λόγο αυτό, και μέχρι το ύψος του συνόλου των ληξιπρόθεσμων οφειλών, ο Διαχειριστής ΥΚΩ αξιοποιεί τις εγγυήσεις που έχει παράσχει ο Εκπρόσωπος Φορτίου, σύμφωνα με τα οριζόμενα στην απόφαση της παρ. 1 του άρθρου 42 του ν. 4643/2019.

β) Εφόσον οι εγγυήσεις δεν επαρκούν για την πλήρη κάλυψη της ληξιπρόθεσμης οφειλής του υπερήμερου Εκπροσώπου Φορτίου, με αποτέλεσμα τη δημιουργία ελλείμματος στον ΕΛΥΚΩ, για την απόδοση των οφειλομένων στους κατόχους άδειας προμήθειας ηλεκτρικής ενέργειας εφαρμόζει την ειδική μεθοδολογία της παρ. 10 του άρθρου 55 του v. 4001/2011, όπως ισχύει.

1. Ο Διαχειριστής ΥΚΩ ενημερώνει τους καταναλωτές που εκπροσωπούνται από τον Εκπρόσωπο Φορτίου αναρτώντας σχετική ανακοίνωση στην ιστοσελίδα του. Ταυτόχρονα, προβαίνει σε κάθε νόμιμη ενέργεια για την έντοκη είσπραξη της ληξιπρόθεσμης οφειλής, καθώς και κάθε θετικής ζημίας που υπέστη λόγω υπερημερίας, από τον Εκπρόσωπο Φορτίου στον οποίο αυτή οφείλεται. Τα ποσά των εισπραχθέντων τόκων υπερημερίας αποτελούν έσοδο του ΕΛΥΚΩ και πιστώνονται, ως εισροή, στον υπολογαριασμό ΕΛΥΚΩ ΔΣ ή ΕΛΥΚΩ ΜΔΝ με κριτήριο την αγορά στην οποία δραστηριοποιείται ο υπερήμερος Εκπρόσωπος Φορτίου και στην οποία αφορούν οι ληξιπρόθεσμες οφειλές του.
2. Σε κάθε περίπτωση, ο Διαχειριστής ΥΚΩ ενημερώνει άμεσα τη ΡΑΕ για τις περιπτώσεις υπερημερίας καθώς και για τη λήψη μέτρων και το χρονοδιάγραμμα υλοποίησης αυτών, μεριμνώντας για την ομαλή διευθέτηση των συναλλαγών.
3. Ο Διαχειριστής ΥΚΩ εκπληρώνει τα ως άνω καθήκοντά του με δέουσα επιμέλεια, ευθύνεται κατά τις διατάξεις περί εντολής.

**Άρθρο 153**

**Παρακολούθηση Ειδικού Λογαριασμού ΥΚΩ**

1. Για την έγκαιρη λήψη μέτρων αντιμετώπισης τυχόν αρνητικού οικονομικού αποτελέσματος ΕΛΥΚΩ κατά τα προβλεπόμενα στην κείμενη νομοθεσία, ο Διαχειριστής ΥΚΩ ενημερώνει σε μηνιαία και ετήσια βάση τη ΡΑΕ ιδίως αναφορικά με:

α) Το οικονομικό αποτέλεσμα του Ειδικού Λογαριασμού ΥΚΩ, ήτοι τις εισροές και εκροές ΕΛΥΚΩ βάσει τιμολογήσεων, με ανάλυση ανά Ειδικό Υπολογαριασμό ΥΚΩ, υπηρεσία ΥΚΩ, και ανά Εκπρόσωπο Φορτίου.

β) Τον υπολογισμό πλεονασμάτων/ ελλειμάτων βάσει τιμολογήσεων, λαμβάνοντας υπόψη όλες τις εισροές και εκροές του ΕΛΥΚΩ που προκύπτουν από Μηνιαίες και Ετήσιες εκκαθαρίσεις.

γ) Εκτίμηση/ πρόβλεψη εισροών, εκροών και πλεονασμάτων ή ελλειμμάτων για το υπόλοιπο του ημερολογιακού έτους καθώς και για το επόμενο ημερολογιακό έτος.

1. Επιπρόσθετα, έως την τριακοστή πρώτη (31) Μαρτίου και την τριακοστή (30) Σεπτεμβρίου εκάστου έτους, ο Διαχειριστής ΥΚΩ εισηγείται στη ΡΑΕ σχετικά με την αναγκαιότητα αναπροσαρμογής των μοναδιαίων χρεώσεων ΥΚΩ σύμφωνα με το άρθρο 36 του ν. 4067/2012, ως ισχύει, υποβάλλοντας στοιχεία και εκτιμήσεις του ετήσιου οικονομικού αποτελέσματος του ΕΛΥΚΩ για το τρέχον και το επόμενο έτος, με αναφορά σε τυχόν έλλειμμα από το προηγούμενο έτος.